Slaget ved Cable street

Slaget ved Cable Street var en rekke sammenstøt som endte i et stort gateslag mellom britiske antifascister, London-politiet og fascister i Øst-London den 4. oktober 1936, særlig sentrert ved gaten Cable Street. Slaget oppsto etter at antifascistiske motdemonstranter tok til gatene som motsvar på en varslet marsj av britiske fascister gjennom London-bydelen East End, et område med en stor jødisk befolkning.

Bakgrunn 
Gjennom 1930-tallet hadde det britiske fascistpartiet BUF (British Union of fascists) organisert seg som en nasjonal organisasjon, og ble etterhvert ganske synlig i britiske gater med marsjer og demonstrasjoner. Fascistpartiet ble kjent for sine offentlige opptredener iført svarte uniformer og av det omtalt som "svartskjortene". Partiet ble møtt av en sterk motstand fra britiske antifascister, og demonstrasjonene deres ble svært kontroversielle. I 1936 gjennomgikk fascistpartiet en tydeligere dreining i retning av den europeiske fascismen, og omfavnet blant annet de tyske nazistenes antisemittisme. Høsten 1936 var det blitt kjent at fascistene planla en større demonstrasjon i øst-London, gjennom byområder med en stor jødisk befolkning, og det ble gjennomført stortstilt mobilisering blant britiske antifascister.

Hendelsesforløp 
Rundt klokken 1400 søndag 4. oktober 1936 hadde en større delegasjon av fascister samlet seg for å marsjere gjennom øst-Londons gater. Anslagene varierer, men mellom 2-3000 fascister var samlet til avmarsj. På forhånd av marsjen hadde antifascistene mobilisert kraftig, og det anslås at rundt 100.000 antifascistiske motdemonstranter var samlet. Nærmere 7000 politimenn var samlet for å eskortere fascistene gjennom gatene. Ved flere veikryss hadde antifascistene etablert veisperringer, og disse ble forsøkt fjernet av politifolkene som var tilstede. Ved butikken Gardiner's i Whitechapel oppsto de største konfrontasjonene. Ved de improviserte veisperringene holdt motdemonstrantene stand, mens politiet forsøkte å åpne gaten.

Antifascistene bestemte seg for å yte fysisk motstand, og kjepper, steiner, stolben og andre lett tilgjengelige gjenstander ble brukt for å hindre marsjen. Fra leilighetene over gaten ble søppel, rotne grønnsaker og innholdet i toalettpotter kastet på fascistene og politiet. Til tross for at fascistene hadde mobilisert godt, var den antifascistiske motstanden så overveldende, at demonstrasjonsmarsjen ikke lot seg gjennomføre. Gateslaget endte med seier for antifascistene, men mer enn 150 motdemonstranter ble arrestert, og ca 175 menn, kvinner og barn ble skadet.

Gateslaget ble feiret som en stor seier for britiske antifascister, og har i ettertiden blitt markert som et symbol på britisk motstand mot fascisme og nazisme.

Referanser 

1936 i Storbritannia
Londons historie